Hei, denne artikkelen er over ett år gammel og kan inneholde utdatert informasjon

Hege Skjeie leder Likestillingsutvalget, og tirsdag mottok Barne-, likestillings- og inkluderingsminister Audun Lysbakken (SV) den første utredningen.

Et nytt likestillingsdirektorat og 200 millioner kroner årlig over ti år til lokalt likestillingsarbeid er blant forslagene det regjeringsoppnevnte utvalget kommer med.

- Svakheter i likestillingspolitikken - Kartleggingen avdekker flere svakheter ved dagens struktur. Utvalget konstaterer at regjeringen mangler et fagorgan for iverksetting av likestillingspolitikk, sier utvalgsleder Hege Skjeie.

Lysbakken sier han vil vurdere utvalgets forslag nøye.

- Regjeringen tar sikte på å legge fram en proposisjon om diskrimineringslovgivningen i 2012/2013 og en stortingsmelding om likestillingspolitikken i 2013. Her skal vi ta stilling til flere av utvalgets forslag, sier Lysbakken.

- Overformynderi Høyres likestillingspolitiske talskvinne Linda Hofstad Helleland er sterkt imot forslaget om et eget likestillingsdirektorat.

- Ideen om statlige trillegrupper for fedre ble svært dårlig mottatt. Jeg håper Lysbakken har lært av dette og legger forslaget til side. Å bruke flere hundre millioner kroner på et byråkrati som skal detaljstyre hverdagslivet til folk, smaker av overformynderi, sier Helleland til NTB.

(NTB)